和定州端明雪浪齋
作者：張耒
朝代：宋

paragraphs: 中山士馬如雲屯，號令惟覺將軍尊。
熊旂犀甲羅左右，金鉦鳴鼓喧朝昏。
少年畎畝老爲將，誰能復記躬耕村。
東坡先生事業異，道岐不得安修門。
眼前富貴念不起，惟有山林勞夢魂。
榛中奇石安至此，坐蒙湔洗見本根。
奔流驟浪勢萬里，至畫乃掃筆墨痕。
黄牛三峽固細事，赤壁長江何足論。
能令萬古蛟蜃怪，么麽入此玻璃盆。
扁舟獨往則不可，平生致君言具存。